Der er ikke mange dage til, de første turistflokke rammer Vendsyssel og smukke Lønstrup. Men ifølge de nyeste billeder fra turistmagneten er byen ved Vestkysten langt fra klar til tage imod. I hvert fald ikke hvis den skal vise sig fra sin bedste side. Store mængder plasticaffald - skeer, sugerør, skruelåg, flasker, engangsservice, opvaskebørster, låg og tandbørster - er skyllet i land på stranden sammen med drivtømmer og fiskenet. Over en strækning på 100 meter ligger affaldet i dynger og skæmmer stranden, vurderer Mick Knive Andersson, som søndag var forbi stranden og tog flere billeder. - Hvor er det sørgeligt og skammeligt, skriver han på sin facebookprofil og tilføjer, at affaldet ikke begrænser sig til stranden: - Plasticaffaldet ligger også mange steder i hækkene i byen. Adr! Tilsvarende problemer oplever man i Bøgsted Rende, som i 2015 blev kåret som Danmarks klammeste sted, og hvor det igen for nylig flød med affald. Her vurderede Naturstyrelsen, at affaldet kom ind fra havet. Men det gør ikke tjansen med at rense stranden igen lettere. Let bliver det heller ikke på stranden ved Lønstrup, hvis den skal blive klar til turistsæsonen.

Referat:
Havet har skyllet ikke så lidt plastic og affald i land på stranden ved Lønstrup.